Nuriddin Qirg‘izov Moskva viloyati fuqarosini yong‘indan qutqargani uchun mukofotlandi

Samarqand viloyati Pastdarg‘om tumani Chorvador qishlog‘ida tug‘ilgan 41 yoshli Nuridin Qirg‘izov Rossiyaning Moskva viloyatida istiqomat qiluvchi keksa ayolni yong‘indan qutqarib qolgani uchun mukofotlandi. Bu haqda Favqulodda vaziyatlar vazirligi matbuot xizmati xabar qildi, deb yozadi “Gazeta.uz”.

31-yanvar kuni Moskva viloyatining Sofrino posyolkasida sodir bo‘lgan yong‘in vaqtida Nuriddin Qirg‘izov olov ichida qolgan uyga kirib, keksa yoshli ayolni qutqarish vaqtida og‘ir kuyish jarohatini olgan.
Yong‘in vaqtida jasorat va fidokorlik ko‘rsatgani uchun Nuridin Qirg‘izovga Rossiya Federatsiyasi Yong‘inga qarshi kurashish ko‘ngillilar jamiyatining “Knyaz Aleksandr Lvov” nomli medali hamda Pushkin shahar okrugi boshlig‘idan diplom berilgan, shuningdek, Pushkin yong‘in-qutqaruv garnizoni boshlig‘i tomonidan minnatdorlik e’lon qilingan.
Hozirda O‘zbekiston fuqarosi FVV va TIV yordamida vatanga qaytib, Respublika shoshilinch tibbiy yordam ilmiy markazining Samarqand viloyati filialida davolanmoqda.
Nuriddin Qirg‘izovga mukofotlarni O‘zbekiston FVV xodimlari yetkazib qo‘ydi.